Obvestilo o razpisnem postopku za izdajo dovoljenj za raziskovanje in izkoriščanje ogljikovodikov na kopnem

(2019/C 154/03)

V skladu s členom 15(3) Zakona o raziskovanju in izkoriščanju ogljikovodikov (Narodne Novine (NN; Uradni list Republike Hrvaške) št. 52/2018) in Sklepom Vlade Republike Hrvaške o objavi razpisnega postopka za izdajo dovoljenj za raziskovanje in izkoriščanje ogljikovodikov na kopnem (razred: 022-03/18-04/327, ref. št. 50301-25/06-18-3) z dne 31. oktobra 2018 je hrvaška Agencija za ogljikovodike v imenu Republike Hrvaške objavila naslednje

OBVESTILO O RAZPISNEM POSTOPKU ZA IZDAJO DOVOLJENJ ZA RAZISKOVANJE IN IZKORIŠČANJE OGLJIKOVODIKOV NA KOPNEM

Vlada Republike Hrvaške vabi vse zainteresirane strani, naj predložijo ponudbe za dovoljenja za raziskovanje in izkoriščanje ogljikovodikov v zvezi s ponujenimi raziskovalnimi območji na kopnem.

Razpisna dokumentacija ter vse informacije in obvestila v zvezi s postopkom se objavijo na uradnih spletiščih Ministrstva za zaščito okolja in energetiko (www.mzoe.hr) in Agencije za ogljikovodike (www.azu.hr).

1. Osnovne informacije o dovoljenjih

Dovoljenja za raziskovanje in izkoriščanje ogljikovodikov se izdajo za raziskovalna območja na kopnem. Dovoljenja za raziskovanje in izkoriščanje ogljikovodikov zagotovijo vlagateljem pravico do izvajanja raziskovanja ogljikovodikov na določenem raziskovalnem območju in do sklepanja pogodb o raziskovanju in izkoriščanju ogljikovodikov ter neposredno podelitev dovoljenja za izkoriščanje ogljikovodikov, pod pogojem da izpolnjujejo vse pogoje iz Zakona o raziskovanju in izkoriščanju ogljikovodikov.

Dovoljenja za raziskovanje in izkoriščanje ogljikovodikov se uspešnim ponudnikom izdajo za najdaljše obdobje trideset (30) let, ki vključuje tako obdobje raziskovanja kot obdobje izkoriščanja in se začne na dan začetka veljavnosti pogodbe.

Vlagatelj v skladu s pogoji iz dovoljenja z Vlado Republike Hrvaške v šestih (6) mesecih od datuma izdaje dovoljenja za raziskovanje in izkoriščanje ogljikovodikov sklene pogodbo o raziskovanju in razdelitvi izkoriščanja ogljikovodikov.

2. Informacije o raziskovalnih območjih

Razpisni postopek za dovoljenja za raziskovanje in izkoriščanje ogljikovodikov na kopnem bo izveden za sedem raziskovanih območij:

1. Raziskovalno območje Drava-03 (DR-03)

2. Raziskovalno območje Drava-06 (SA-06)

3. Raziskovalno območje Drava-07 (SA-07)

4. Raziskovalno območje Drava-11 (SA-11)

5. Raziskovalno območje Drava-12 (SA-12)

6. Raziskovalno območje Sjeverozapadna Hrvatska-01 [severozahodna Hrvaška-01] (SZH-01)

7. Raziskovalno območje Sjeverozapadna Hrvatska-05 [severozahodna Hrvaška-05] (SZH-05)

Zemljevidi in koordinate raziskovalnih območij so na voljo v razpisni dokumentaciji.

3. Okvirni datum/rok za izdajo dovoljenj

Ponudbe je treba predložiti do 28. junija 2019. Okvirni rok za izdajo dovoljenj je 31. oktober 2019.

4. Merila za izbiro ponudnikov

V skladu s členom 2(2) Direktive 94/22/ES Evropskega parlamenta in Sveta z dne 30. maja 1994 o pogojih za izdajo in uporabo dovoljenj za iskanje, raziskovanje in izkoriščanje ogljikovodikov (UL L 164, 30.6.1994, str. 3) v zvezi z nacionalno varnostjo ter v skladu s členom 19 Zakona o raziskovanju in izkoriščanju ogljikovodikov se pri izbiri najprimernejšega ponudnika upoštevajo naslednja merila:

1. tehnična, finančna in strokovna sposobnost ponudnika;

2. način, na katerega namerava ponudnik izvesti dejavnosti, za katere se izda dovoljenje za iskanje in raziskovanje ogljikovodikov,

3. splošna kakovost predložene ponudbe,

4. finančni pogoji, ki jih ponudnik nudi v zameno za dovoljenje za iskanje in raziskovanje ogljikovodikov, in

5. kakršno koli pomanjkanje učinkovitosti in odgovornosti, ki ga je ponudnik v kateri koli obliki izkazal v drugih državah in pri prejšnjih dejavnostih, za katere se izda dovoljenje za iskanje in raziskovanje ogljikovodikov.

Merilo za izbiro ponudnika je tudi pristojbina za sklenitev pogodbe za iskanje in raziskovanje ogljikovodikov, katere najmanjši znesek je določen v členu 51 Zakona o raziskovanju in izkoriščanju ogljikovodikov.

Če sta ob upoštevanju meril iz Zakona o raziskovanju in izkoriščanju ogljikovodikov dve ponudbi enako ustrezni ali je več ponudb enako ustreznih, se za končno odločitev upoštevajo druga ustrezna nepristranska in nediskriminacijska merila.